รัฐบาลไทย-ข่าวทำเนียบรัฐบาล-สธ.จับมือ กกต. สนับสนุน อสม.เป็นแกนนำสร้างพลเมืองคุณภาพระดับชุมชน
วันพฤหัสบดีที่ 28 เมษายน 2565
สธ.จับมือ กกต. สนับสนุน อสม.เป็นแกนนําสร้างพลเมืองคุณภาพระดับชุมชน
กระทรวงสาธารณสุข ลงนามร่วมกับ สํานักงานคณะกรรมการการเลือกตั้ง สนับสนุน อสม.เป็นแกนนําขับเคลื่อนกิจกรรมส่งเสริมประชาธิปไตยให้แก่ประชาชนในชุมชน เพื่อสร้างพลเมืองคุณภาพ มีความรู้ความเข้าใจที่ถูกต้องเกี่ยวกับระบอบประชาธิปไตย เคารพกฎหมาย คุณธรรม จริยธรรม
กระทรวงสาธารณสุข ลงนามร่วมกับ สํานักงานคณะกรรมการการเลือกตั้ง สนับสนุน อสม.เป็นแกนนําขับเคลื่อนกิจกรรมส่งเสริมประชาธิปไตยให้แก่ประชาชนในชุมชน เพื่อสร้างพลเมืองคุณภาพ มีความรู้ความเข้าใจที่ถูกต้องเกี่ยวกับระบอบประชาธิปไตย เคารพกฎหมาย คุณธรรม จริยธรรม ระเบียบวินัย และมีความรับผิดชอบ ยึดมั่นในสถาบันของประเทศ
วันนี้ (28 เมษายน 2565) ที่สํานักงานคณะกรรมการการเลือกตั้ง (กกต.) ศูนย์ราชการเฉลิมพระเกียรติ80 พรรษาฯ กทม. นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข และนายอิทธิพรบุญประคอง ประธานกรรมการการเลือกตั้ง ลงนามบันทึกข้อตกลงความร่วมมือระดับนโยบาย การเสริมสร้างความเป็นพลเมืองคุณภาพและความรู้ความเข้าใจที่ถูกต้องเกี่ยวกับการปกครองระบอบประชาธิปไตยอันมีพระมหากษัตริย์ทรงเป็นประมุข โดยมี นพ.ธเรศ กรัษนัยรวิวงค์ อธิบดีกรมสนับสนุนบริการสุขภาพ ร่วมเป็นสักขีพยาน
นายอนุทินกล่าวว่า กระทรวงสาธารณสุขพัฒนาระบบสุขภาพ โดยส่งเสริม สนับสนุน และพัฒนาศักยภาพเครือข่ายภาคประชาชน คือ อาสาสมัครสาธารณสุขประจําหมู่บ้าน (อสม.) ให้เข้ามามีส่วนร่วมทํางานเชื่อมประสานกับเจ้าหน้าที่สาธารณสุขดูแลสุขภาพ คุณภาพชีวิตและความเป็นอยู่ที่ดีของคนในชุมชน ซึ่งที่ผ่านมา อสม.ได้ร่วมกับศูนย์ส่งเสริมพัฒนาประชาธิปไตย (ศส.ปชต.) เป็นอีกหนึ่งกลไกสําคัญขับเคลื่อนการสร้างความรู้ความเข้าใจที่ถูกต้องเกี่ยวกับการปกครองระบอบประชาธิปไตยอันมีพระมหากษัตริย์ทรงเป็นประมุขแก่ประชาชนในพื้นที่ ขณะที่สํานักงานคณะกรรมการการเลือกตั้ง ได้ส่งเสริมสนับสนุนให้ทุกภาคส่วนและประชาชนมีความรู้ความเข้าใจที่ถูกต้องเกี่ยวกับการปกครองระบอบประชาธิปไตยอันมีพระมหากษัตริย์ทรงเป็นประมุข และการเข้ามามีส่วนร่วมทางการเมือง โดยคํานึงถึงอิสระ สิทธิ และประโยชน์ของประเทศชาติเป็นสําคัญ ดังนั้น สองหน่วยงานจึงลงนามความร่วมมือกัน เพื่อเสริมสร้างความเป็นพลเมืองคุณภาพและความรู้ความเข้าใจที่ถูกต้องเกี่ยวกับการปกครองระบอบประชาธิปไตยอันมีพระมหากษัตริย์ทรงเป็นประมุข ให้แก่เครือข่าย อสม. โดยผลักดันให้เป็นวาระแห่งชาติ และกําหนดเป็นนโยบายต่อเนื่องของกระทรวงสาธารณสุข ซึ่งจะดําเนินงานทั้งในส่วนกลางและส่วนภูมิภาค โดยใช้แนวทางการจัดกิจกรรมของสํานักงานคณะกรรมการการเลือกตั้ง
นายอนุทินกล่าวต่อว่า หลังจากนี้ กระทรวงสาธารณสุขจะมีหนังสือสั่งการถึงสํานักงานสาธารณสุขทุกจังหวัด สนับสนุนให้ อสม.มีบทบาทร่วมเป็นคณะกรรมการและเป็นอาสาสมัครพัฒนาการเมืองของศูนย์ส่งเสริมพัฒนาประชาธิปไตยซึ่งตั้งอยู่ในทุกตําบล และดําเนินงานในฐานะเครือข่ายภาคประชาชน ทําหน้าที่รณรงค์ชี้แจงสร้างความเข้าใจที่ถูกต้องเกี่ยวกับการปกครองระบอบประชาธิปไตยอันมีพระมหากษัตริย์ทรงเป็นประมุขให้แก่ประชาชน ถือเป็นการปลูกฝังค่านิยม ความเป็นประชาธิปไตยให้กับเด็ก เยาวชน และประชาชน ทําให้เกิดความรักและยึดมั่นในสถาบันชาติ ศาสนา พระมหากษัตริย์ เคารพกฎหมาย คุณธรรม จริยธรรม ระเบียบวินัยมีความรับผิดชอบต่อตนเองและครอบครัว มีความสามัคคี และยึดมั่นในขนบธรรมเนียมประเพณีที่ดีงามช่วยทําความเข้าใจเกี่ยวกับการเลือกตั้ง การเลือกผู้แทนที่ดีเข้ามาบริหารประเทศ มาตรวจสอบการทํางานโดยไม่เห็นแก่อามิสสินจ้างและไม่ขายเสียง รวมถึงการนําหลักปรัชญาเศรษฐกิจพอเพียงมาใช้เป็นแนวทางในการดํารงชีวิต ให้ประชาชนมีคุณภาพชีวิตที่ดี เกิดความสงบสุข สร้างชุมชนเข้มแข็ง ส่งผลให้ประเทศมีความเจริญมั่งคง มั่งคั่ง อย่างยั่งยืน
******************************************* 28 เมษายน 2565